Saksan liittotasavallan aloite neuvoston puitepäätöksen tekemiseksi rikosoikeudellisesta suojasta petoksellista tai muuta vilpillistä kilpailumenettelyä vastaan tehtäessä julkisia hankintasopimuksia yhteismarkkinoilla



Virallinen lehti nro C 253 , 04/09/2000 s. 0003 - 0005



Saksan liittotasavallan aloite neuvoston puitepäätöksen tekemiseksi rikosoikeudellisesta suojasta petoksellista tai muuta vilpillistä kilpailumenettelyä vastaan tehtäessä julkisia hankintasopimuksia yhteismarkkinoilla (2000/C 253/02) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 31 artiklan e alakohdan ja 34 artiklan 2 kohdan b alakohdan, ottaa huomioon Saksan liittotasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) On tarpeen vahvistaa ostajien taloudellisten etujen ja rehellisen kilpailun suojaa. (2) Julkisten hankintaviranomaisten, myös vesi- ja energiahuollosta, liikenteestä ja televiestinnästä vastaavien yritysten, sopimukset jäsenvaltioissa tehdään tietyt kynnysarvot ylittävällä tasolla yhteisöoikeudellisten ohjeiden pohjalta. (3) Jäsenvaltioiden yleisillä petoksen tunnusmerkeillä on vain rajallinen vaikutus pantaessa täytäntöön julkisia hankintasopimuksia koskevaa yhteisön oikeutta tällä alalla. (4) Yhteisön oikeuden mukaiset mahdollisuudet määrätä kilpailuoikeudellisia seuraamuksia ovat vain yrityksiin kohdistuvia. (5) Yhteisön oikeuteen perustuvan julkisia hankintasopimuksia koskevan oikeuden toteuttaminen on varmistettava tehokkain lisäseuraamuksin, joiden olisi luonnollisten henkilöiden petoksellisen tai muun vilpillisen kilpailumenettelyn yhteydessä oltava osa rikosoikeutta. (6) Yhteisön oikeuden hankintasopimuksia koskevia sääntöjä sovelletaan soveltuvin osin yhteisön elinten tekemiin sopimuksiin ja niiden rikosoikeudellisella suojalla edistetään myös Euroopan yhteisöjen taloudellisten etujen suojaamista, ON TEHNYT SEURAAVAN PUITEPÄÄTÖKSEN: 1 artikla Määritelmät Tässä puitepäätöksessä tarkoitetaan: a) "julkisella hankintasopimuksella" tavaranhankintaa, rakennusurakkaa tai palveluhankintaa, niitä koskevien sopimusten tekomenettelyjen yhteensovittamisesta annettujen neuvoston direktiivien soveltamisalan puitteissa, jos niiden arvo on sama tai korkeampi kuin kyseisissä direktiiveissä kulloinkin tarkoitettu kynnysarvo. Julkisiin hankintasopimuksiin kuuluvat myös vastaavat Euroopan yhteisöjen tai Euroopan yhteisöjen perustamissopimusten mukaisesti perustettujen elinten tekemät sopimukset; b) "yrityksellä" hankintasopimusten tekomenettelyjen yhteensovittamisesta annetuissa neuvoston direktiiveissä tarkoitettua tarjoajaa tai hakijaa; c) "oikeushenkilöllä" oikeudellista yksikköä, jolla on oikeushenkilön asema sovellettavan kansallisen lainsäädännön mukaan, lukuun ottamatta valtiota tai muuta julkista elintä niiden käyttäessä julkiseen valtaan liittyviä oikeuksiaan sekä julkisoikeudellista kansainvälistä järjestöä. 2 artikla Petoksellinen tai muu vilpillinen kilpailumenettely tehtäessä julkisia hankintasopimuksia yhteismarkkinoilla 1. Tässä puitepäätöksessä tarkoitetaan petoksellisella tai muulla vilpillisellä kilpailun vastaisella menettelyllä julkista hankintasopimusta tehtäessä henkilön sellaista tahallista tekoa, jossa hän antaa yrityksen puolesta yritysten väliseen lainvastaiseen sopimukseen tai yhdenmukaistettuun menettelyyn perustuvan tarjouksen a) antamalla suoria tai epäsuoria lupauksia, tarjouksia tai takuita, joista koituu etua joko henkilölle itselleen tai kolmannelle vastapalvelukseksi siitä, että hän velvollisuuksiensa vastaisesti tekee julkisen hankintasopimuksen, tai b) tekemällä muuta sellaista yhteistyötä sopimuksen teosta vastaavan henkilön kanssa, tai c) vaikenemalla tällaisesta tarjouksen hyväksymiseksi tehdystä sopimuksesta, jonka tarkoituksena on saada sopimuksen tekevä yksikkö hyväksymään tietty sopimus. 2. Kunkin jäsenvaltion on toteutettava tarvittavat toimenpiteet varmistaakseen, että 1 kohdassa tarkoitettu toiminta on rikoksena rangaistava teko. 3 artikla Seuraamukset Kunkin jäsenvaltion on toteutettava tarvittavat toimenpiteet sen varmistamiseksi, että 2 artiklassa tarkoitettu rikos sekä kyseiseen rikokseen liittyvä avunanto tai yllytys on tehokkain, oikeasuhteisin ja varoittavin rikosoikeudellisin seuraamuksin rangaistavaa, mukaan lukien ainakin törkeissä tapauksissa vapausrangaistukset, jotka voivat johtaa rikoksen johdosta tapahtuvaan luovuttamiseen. 4 artikla Oikeushenkilöiden vastuu 1. Kunkin jäsenvaltion on toteutettava tarvittavat toimenpiteet sen varmistamiseksi, että oikeushenkilöt voidaan saattaa 5 artiklan 2 kohdan mukaisesti vastuuseen sellaisesta 2 artiklassa tarkoitetusta rikoksesta, jonka on oikeushenkilön hyväksi tehnyt joko yksin tai oikeushenkilön toimielimen osana toimien henkilö, jonka johtava asema oikeushenkilössä perustuu a) toimivaltaan edustaa oikeushenkilöä, tai b) toimivaltaan tehdä päätöksiä oikeushenkilön puolesta, tai c) toimivaltaan harjoittaa valvontaa oikeushenkilössä, sekä osallistumisesta tällaisen rikoksen tekemiseen avunantajana tai yllyttäjänä. 2. Edellä 1 kohdassa tarkoitettujen tapausten lisäksi kunkin jäsenvaltion on toteutettava tarvittavat toimenpiteet sen varmistamiseksi, että oikeushenkilö voidaan saattaa 5 artiklan 2 kohdan mukaisesti vastuuseen, jos tämän artiklan 1 kohdassa tarkoitetun henkilön harjoittaman ohjauksen tai valvonnan puutteellisuus on mahdollistanut sen, että oikeushenkilön alaisena toimiva henkilö on voinut tehdä kyseisen oikeushenkilön hyväksi 2 artiklassa tarkoitetun rikoksen. 3. Mitä 1 ja 2 kohdassa säädetään oikeushenkilön vastuusta, ei estä rikosoikeudenkäyntiä sellaisia luonnollisia henkilöitä vastaan, jotka ovat tekijöitä, yllyttäjiä tai avunantajia 2 artiklassa tarkoitetussa rikoksessa. 5 artikla Oikeushenkilöihin kohdistuvat seuraamukset 1. Kunkin jäsenvaltion on toteutettava tarvittavat toimenpiteet sen varmistamiseksi, että 4 artiklan 1 kohdassa tarkoitettuun vastuulliseen oikeushenkilöön voidaan kohdistaa tehokkaita, oikeasuhteisia ja varoittavia seuraamuksia, joihin kuuluu rikosoikeudellisia tai muita sakkoja ja joihin voi kuulua muita seuraamuksia, kuten: a) oikeuden menettäminen julkisista varoista myönnettyyn tukeen; b) väliaikainen tai pysyvä liiketoimintakielto; c) oikeudelliseen valvontaan asettaminen; d) oikeudellinen määräys lopettaa liiketoiminta. 2. Kunkin jäsenvaltion on toteutettava tarvittavat toimenpiteet sen varmistamiseksi, että 4 artiklan 2 kohdassa tarkoitettuun vastuulliseen oikeushenkilöön voidaan kohdistaa tehokkaita, oikeasuhteisia ja varoittavia seuraamuksia tai toimenpiteitä. 6 artikla 4 ja 5 artiklan toissijaisuus Mitä 4 ja 5 artiklassa säädetään, ei sovelleta, jos 2 artiklassa tarkoitettuun rikokseen voidaan soveltaa Euroopan yhteisöjen säännöksiä oikeushenkilöiden vastuusta ja oikeushenkilöihin kohdistuvista seuraamuksista. 7 artikla Toimivalta 1. Kunkin jäsenvaltion on toteutettava tarvittavat toimenpiteet sen vahvistamiseksi, että sillä on toimivalta 2 artiklassa tarkoitetun rikoksen osalta, kun a) rikos on tapahtunut kokonaan tai osittain jäsenvaltion alueella; tai b) rikoksen on tehnyt asianomaisen jäsenvaltion kansalainen, jolloin kyseisen jäsenvaltion lainsäädännössä voidaan vaatia, että rikos on rangaistava myös siinä valtiossa, jossa se on tehty; tai c) rikos on tehty sellaisen oikeushenkilön hyväksi, jonka kotipaikka on kyseisen jäsenvaltion alueella. 2. Jäsenvaltio voi päättää, ettei se sovella 1 kohdan b ja c alakohdan sääntöä tai että se soveltaa sitä vain tietyissä tapauksissa tai tilanteissa. 3. Jos jäsenvaltio päättää soveltaa 2 kohtaa, sen on ilmoitettava tästä neuvoston pääsihteeristölle, ja ilmoitettava tarvittaessa myös ne erityistapaukset tai -tilanteet, joissa tätä päätöstä sovelletaan. 4. Jäsenvaltion, joka ei lainsäädäntönsä nojalla luovuta omia kansalaisiaan, on toteutettava tarpeelliset toimenpiteet vahvistaakseen, että sillä on toimivalta 2 artiklassa tarkoitettujen rikosten osalta silloin, kun ne on tehnyt kyseisen jäsenvaltion kansalainen jäsenvaltion alueen ulkopuolella. 8 artikla Puitepäätöksen täytäntöönpano 1. Jäsenvaltioiden on toteutettava ennen ...(3) tarvittavat toimenpiteet tämän puitepäätöksen määräysten toteuttamiseksi. 2. Jäsenvaltioiden on toimitettava neuvoston pääsihteeristölle ja Euroopan yhteisöjen komissiolle kirjallisina ne säännökset, joilla niiden tästä puitepäätöksestä seuraavat velvoitteet saatetaan osaksi kansallista lainsäädäntöä. 3. Neuvosto arvioi ennen ...(4) asianmukaisten tietojen perusteella, miten jäsenvaltiot ovat täyttäneet tästä puitepäätöksestä johtuvat velvoitteensa. 9 artikla Voimaantulo Tämä puitepäätös tulee voimaan päivänä, jona se julkaistaan Euroopan yhteisöjen virallisessa lehdessä. Tehty ... Neuvoston puolesta Puheenjohtaja ... (1) EYCL C ... (2) EYCL C ... (3) Kolme vuotta tämän puitepäätöksen voimaantulosta. (4) Neljä vuotta tämän puitepäätöksen voimaantulosta.